Dugogodišnji voditelj Odsjeka za psihijatriju varaždinske Opće bolnice mr. sc. Nenad Horvat, koji je utorak dao ostavku na to mjesto zbog objave na Facebooku kojom je razbjesnio branitelje i podijelio javnost, za Večernji list ispričao je što posljednjih nekoliko dana proživljava. Iako se ispričao i dao ostavku, Horvat je od utorka primio desetke prijetećih poruka i prijetnji smrću. Podsjetimo, Horvat se na udaru našao nakon što je podijelio članak o prosvjednoj povorci uz komentar: “Domoljublje na četiri kotača... s pogonom na klerofašizam”.

Ispričali ste se svima koje ste uvrijedili i iz moralnih razloga dali ostavku. Kako sada gledate na to, mislite li da se niste trebali javno očitovati o takvim stvarima?

Na svojoj koži osjetio sam da danas kod nas postoje segmenti društva koje ne smijete problematizirati, još manje ironizirati. Zašto je tome tako? Zato, nažalost, što se hrvatsko društvo ne samo usidrilo nego je regrediralo. Naše društvo vraća se na razvojne stadije koje je današnja civilizacija davno prerasla. Fascinira me i sljedeće: kad se skupina ljudi tjednima ponaša huliganski, onda nikome ništa. Kad pojedinac huliganskim rječnikom kaže da je to huliganski – onda lete glave. Ako je to cijena naše bolje budućnosti, sa zadovoljstvom ću je platiti.

Kako je sve to utjecalo na vas i vašu obitelj?

Prošlog ljeta bio sam se ozbiljno razbolio, ali radije bih još jednom prošao kroz to nego kroz ovo kroz što prolazim posljednjih nekoliko dana. Primio sam desetke prijetećih poruka, od toga najmanje deset prijetnji smrću. Nisam baš plašljiva osoba, a i posao mi je takav da se moram znati nositi sa strahom, no u obitelji su svi potreseni i uznemireni.

Neki vam spočitavaju da ste uvrijedili ne samo prosvjednike nego i svoje pacijente branitelje.

Ja sam liječnik. Ja ne liječim branitelje, nego bolesne ljude. Jesu li oni muško ili žensko, gej, strejt ili bi, jesu li bijeli, crni ili žuti, Hrvati, Srbi ili Iračani, jesu li ratni zločinci, ubojice, branitelji ili nešto stoto, to me kao liječnika ne zanima. Imao sam stotine pacijenata koji su ili hrvatski branitelji ili ratni vojni invalidi. Nikada nitko zbog toga nije u mojoj ordinaciji bio tretiran ni mrvicu drukčije nego bilo tko drugi.

Na vas su se obrušili članovi varaždinskog HDZ-a, ali i drugi koji vam spočitavaju i prijašnju političku nekorektnost.

Politička nekorektnost? U huliganskoj situaciji koja dominira ovom državom, u situaciji gdje su galamdžije, prevaranti i drugi hohštapleri istodobno i ugledni građani pozivani na donatorske večere, dakle u toj situaciji spočitavati nekome “političku nekorektnost” sasvim je politički nekorektno. Gotovo pa licemjerno, da ne kažem podmuklo. Sve u svemu, to što sam objavljivao na Facebooku nije bilo pametno.

Bojite li se kako će to utjecati na vašu karijeru?

Ne, nimalo! U mom poslu cijene se isključivo stručnost, marljivost, kolegijalnost i lojalnost pacijentu. Politička korektnost, utjecaji, veze i ulizivanje u medicini ne drže vodu na dulji rok. Nemam se čega bojati.

>>Psihijatar uvrijedio branitelje komentarom na Facebooku pa podnio ostavku